Diari Oficial de la Generalitat Valenciana


Sumari del DOGV 5912, del 12-12-2008 (2008/14260)

RESOLUCIÓ de 5 de desembre de 2008, de la directora general d'Avaluació, Innovació i Qualitat Educativa i de la Formació Professional, per la qual s'autoritza un programa experimental d'orientació professional en determinats instituts d'Educació Secundària per a alumnat que finalitza l'educació bàsica durant el curs 2008-2009.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5912

Data del DOGV
:   12-12-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/14279


Data del document
:   05-12-2008

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * ensenyament secundari
    * mètode pedagògic
    * centre d'ensenyament
    * alumnat
    * legislació
    * alumne
    * organització de l'ensenyament

RESOLUCIÓ de 5 de desembre de 2008, de la directora general d'Avaluació, Innovació i Qualitat Educativa i de la Formació Professional, per la qual s'autoritza un programa experimental d'orientació professional en determinats instituts d'Educació Secundària per a alumnat que finalitza l'educació bàsica durant el curs 2008-2009. [2008/14524]
La Llei Orgànica d'Educació 2/2006, de 3 de maig (BOE núm. 106, de 04.05.2006), en l'article 1 s'inspira, entre d'altres, en els principis de l'esforç individual i la motivació de l'alumnat, l'orientació educativa i professional dels estudiants, com a mitjà necessari per a l'èxit d'una formació personalitzada, que propicie una educació integral en coneixements, destreses i valors; així com en el desenrotllament de la igualtat de drets i oportunitats i el foment de la igualtat efectiva entre hòmens i dones.
En l'article 22, com a principis generals de l'Educació Secundària Obligatòria, establix entre d'altres, que la finalitat consistix a preparar l'alumnat per a la seua incorporació a estudis posteriors i per a la seua inserció laboral, i formar-los per a l'exercici dels seus drets i obligacions en la vida com a ciutadans.
La mateixa Llei Orgànica d'Educació entre els seus fins establix el desenrotllament de la capacitat dels alumnes per a regular el seu propi aprenentatge, confiar en les seues aptituds i coneixements, així com per a desenrotllar la creativitat, la iniciativa personal, l'esperit emprenedor i la capacitació per a l'exercici d'activitats professionals.
La Llei de les Qualificacions i de la Formació Professional, en el títol III referit a la Informació i Orientació Professional, establix que en el marc del Sistema Nacional de Qualificacions i Formació Professional la informació i orientació professional tindrà la finalitat d'informar i assessorar sobre les diverses ofertes de formació i els possibles itineraris formatius per a facilitar la inserció laboral.
El Decret 112/2007, de 20 de juliol, del Consell, pel qual s'establix el currículum de l'Educació Secundària Obligatòria a la Comunitat Valenciana (DOCV de 24.07.2007), assenyala en l'article 2, entre els principis generals, que en l'Educació Secundària Obligatòria es prestarà especial atenció a la tutoria personal de l'alumnat, així com a la seua orientació educativa, psicopedagògica i professional.
L'esmentat decret també establix en l'article 3 que la finalitat de l'Educació Secundària Obligatòria és, entre d'altres, preparar l'alumnat per a la seua incorporació a estudis posteriors i per a la seua inserció laboral.
D'altra banda, el Pla Valencià de la Formació Professional preveu en la seua línia estratègica 5 l'acció de l'enfortiment de l'orientació des dels diferents nivells educatius: per mitjà de la formació als docents, programes formatius específics d'orientació en els nivells educatius, programes d'autoavaluació, informació i orientació als alumnes i reforç a la xarxa actual d'orientadors.
Com és ben sabut, els reptes de les societats actuals demanen, cada vegada més, un alt grau de qualificació de la població. Les necessitats de creixement en I+D+I de les economies, requerixen que el sistema educatiu, també en les seues etapes no universitàries, preparen la població per a respondre millor a l'increment de les exigències en qualificació i doten els centres d'experiències i instruments per a avançar en este camí.
En concret, el present programa experimental s'inscriu en la necessitat de potenciar en l'alumnat el desenrotllament dels seus interessos professionals per mitjà d'actuacions concretes imbricades en un programa d'orientació acadèmica i professional, la finalitat principal del qual és conéixer les diferents alternatives formatives que hi ha una vegada conclosa l'escolaritat obligatòria, atenent els interessos professionals de l'alumnat.
Per tot això i en virtut de les competències que li atribuïx, el Decret 118/2007, de 27 de juliol, del Consell, pel qual s'aprova el reglament orgànic i funcional de la Conselleria d'Educació, esta Direcció General d'Avaluació, Innovació, Qualitat Educativa i de la Formació Professional, resolc:
Primer. Descripció
1. Convocar i regular durant el curs 2008-2009 un Programa Experimental d'Orientació Professional a través del qual es puguen experimentar accions, procediments i metodologies que contribuïsquen al desenrotllament de l'orientació professional dirigida a l'alumnat pròxim a finalitzar l'educació bàsica.
2. L'objectiu és posar en pràctica accions que afavorisquen en l'alumnat una formació més completa i profunda, que el faça conéixer i valorar una quantitat més gran d'opcions formatives i professionals, motivar futurs aprenentatges, millorar la seua inserció professional, desenrotllar una identitat professional amb una major capacitat d'adaptació als canvis productius i afavorir noves expectatives emprenedores. En conclusió, fomentar fórmules innovadores que ajuden l'alumnat en la presa de decisions que ha de realitzar en concloure l'educació bàsica per a poder elaborar el seu pla de desenrotllament personal posterior.
Segon. Destinataris
1. Els destinataris se seleccionaran d'entre els instituts d'Educació Secundària de la Comunitat Valenciana que s'establixen en l'annex I i dels quals es té coneixement que ja han realitzat experiències en este àmbit.
2. Per a participar en el programa, el director o la directora d'estos instituts d'Educació Secundària interessats, presentaran un projecte d'acord amb les instruccions que es recullen en l'annex II de la present resolució.
Tercer. Lloc i termini de presentació
1. El director/la directora de l'institut d'Educació Secundària dirigirà el projecte, així com la documentació requerida, a la Direcció General d'Avaluació, Innovació, Qualitat Educativa i de la Formació Professional. Els projectes es presentaran en el Registre General de la Conselleria d'Educació (Avinguda Campanar, 32, 46602 València), en les direccions territorials d'Educació o a través de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. El termini de presentació dels projectes serà fins al dia 30 de gener de 2009.
Quart. Comissió de selecció, seguiment i avaluació
1. La directora general d'Avaluació, Innovació i Qualitat Educativa i de la Formació Professional, autoritzarà la realització dels projectes, que entre els presentats, siguen proposats per la comissió de selecció, seguiment i avaluació designada a este efecte.
2. La comissió valorarà els projectes d'acord amb els criteris de valoració de l'annex III d'esta resolució i elevarà una proposta a la directora general, que, a més, contindrà l'assignació econòmica per a cada un d'estos.
3. La comissió estarà composta per:
President: cap de l'Àrea d'Avaluació, Innovació i Qualitat Educativa, o persona en qui delegue.
Vicepresident: cap del Servici d'Innovació i Qualitat Educativa.
Vocals:
- Tres funcionaris/àries de l'Àrea d'Avaluació, Innovació i Qualitat Educativa de la Direcció General d'Avaluació, Innovació, Qualitat Educativa i de la Formació Professional designats per este òrgan executiu.
- Un funcionari de l'Àrea de Formació Professional de la Direcció General d'Avaluació, Innovació, Qualitat Educativa i de la Formació Professional designat per este òrgan executiu.
- El cap de Programes Experimentals de la Direcció General d'Avaluació, Innovació, Qualitat Educativa i de la Formació Professional, que actuarà com a secretari de la comissió.
Quint. Recursos
1. Els centres seleccionats comptaran, per al desenrotllament del seu projecte, amb els recursos propis i altres de complementaris que els facilitarà la Conselleria d'Educació, consistents principalment en una assignació econòmica.
2. L'assignació econòmica, l'objectiu de la qual serà finançar els gastos, de forma total o parcial, que comporten la realització de les accions proposades, estarà determinada pel pressupost consignat en el projecte, el nombre d'alumnes participants i les accions previstes.
3. Per al desenrotllament d'este programa experimental, cada centre podrà subscriure, en l'àmbit de les seues competències, acords de col·laboració amb corporacions locals, empreses i altres entitats a fi de garantir-ne l'èxit dels objectius.
Sext. Assessorament i formació
1. El Servici d'Innovació i Qualitat Educativa, a través de la seua Secció d'Orientació, proporcionarà assessorament tècnic i informació sobre la participació i col·laboració d'empreses i institucions en el programa, a fi de facilitar la realització d'accions que es facen fora del centre educatiu.
2. Els instituts d'Educació Secundària participants en esta convocatòria podran reclamar l'assistència i l'assessorament dels centres de Formació, Innovació i Recursos Educatius de la Comunitat Valenciana, CEFIRE.
3. Amb l'objectiu d'establir la posada en comú d'experiències i de bones pràctiques, es realitzaran activitats de formació dirigides als membres dels equips responsables que participen en els projectes.
Sèptim. Seguiment i avaluació
1. La comissió de selecció, seguiment i avaluació realitzarà el seguiment de la posada en pràctica dels projectes a través de visites durant la realització de les accions i l'enviament de qüestionaris d'avaluació parcial.
2. En finalitzar el programa, la comissió remetrà als centres participants un model de memòria, així com uns qüestionaris d'avaluació final, que hauran de ser omplits i remesos a l'esmentada comissió.
3. La comissió, una vegada realitzat l'estudi de les dades rebudes, emetrà un informe d'avaluació d'este a la Direcció General d'Avaluació Innovació i Qualitat Educativa i de la Formació Professional.
4. Els centres educatius i el professorat participants hauran de col·laborar en el seguiment i l'avaluació que realitzarà esta direcció general.
5. La Inspecció d'Educació vetlarà per l'adequat desenrotllament d'estos projectes en els centres educatius amb subjecció a la present resolució.
Octau. Reconeixement i certificació
1. Al coordinador o la coordinadora, als membres de l'equip responsable i als tutors participants en els projectes regulats per la present resolució, se'ls reconeixeran, atés que este programa d'innovació educativa s'ajusta al que disposa l'article quinze de l'Orde de 9 de juny de 1994, que regula la convocatòria, el reconeixement, la certificació i el registre de les activitats de formació permanent del professorat (DOGV del 17.08.1994), un total de 50 crèdits, tal com assenyala l'article sèptim de l'Orde de 10 de juny de 1994, per la qual es regula l'acreditació i valoració de les activitats de formació permanent i altres activitats per a la millora de la qualitat de l'ensenyança, a este efecte del complement retributiu associat a formació.
2. La participació d'un altre professorat del centre en les activitats programades també serà reconeguda, de la mateixa manera que assenyala el punt anterior, en proporció al temps dedicat a l'atenció directa per part d'este a l'alumnat participant.
3. El Servici de Formació del Professorat de la Direcció General de Personal Docent de la Conselleria d'Educació, al terme del programa, expedirà al professorat participant la corresponent certificació.
Nové. Resolució de la convocatòria
1. El termini màxim de la resolució de la convocatòria serà d'1 mes des de la finalització del termini de presentació dels projectes.
2. La resolució contindrà el nom del projecte seleccionat, l'institut d'Educació Secundària que l'ha elaborada i l'assignació econòmica destinada al seu finançament.
Desé. Pressupost
Els gastos derivats del desenrotllament d'estos projectes aniran a càrrec de l'aplicació pressupostària 33.70.658Z.617 corresponent a l'aportació del Ministeri d'Educació, Política Social i Esport i de l'aplicació pressupostària 21.54.14.607.40.2 corresponent a la Generalitat, per un import global màxim de 30.000 euros.
La present resolució produirà efecte l'endemà de ser publicada en el Diari Oficial de la Comunitat Valenciana.
Contra la present resolució, que no esgota la via administrativa, es podrà interposar un recurs d'alçada davant de la Secretaria Autonòmica d'Educació, en el termini d'un mes a comptar de l'endemà de ser publicada. Tot això de conformitat amb el que disposen els articles 107, 114 i 115 de la Llei 30/1992, del Règim Jurídic de les Administracions Públiques i del Procediment Administratiu Comú.
València, 5 de desembre de 2008.- La directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana.ANNEX II
Instruccions d'elaboració i funcionament dels projectes dins del Programa Experimental d'Orientació Professional per a alumnat que finalitza l'educació bàsica durant el curs acadèmic 2008-2009.
Primera. Descripció
Els projectes regulats per la present resolució són concebuts com una experiència d'innovació educativa dirigida a la millora de l'orientació professional que rep l'alumnat abans de finalitzar l'educació bàsica.
Els projectes han de tindre com a finalitat millorar la qualitat de l'orientació professional, donar a conéixer alternatives formatives professionals de l'entorn de l'alumnat i garantir que l'alumnat té una adequada informació i formació per a prendre decisions des del punt de vista acadèmic i professional en finalitzar l'Educació Secundària Obligatòria.
Segona. Alumnat
Podrà participar en les activitats proposades en els projectes tot l'alumnat escolaritzat en 4t curs d'ESO dels esmentats centres. També hi podrà participar aquell altre alumnat escolaritzat que de manera justificada i a causa de les seues circumstàncies personals, principalment l'edat, així ho aconsellen, ja que estan pròxims a concloure la seua educació bàsica.
La realització d'activitats previstes en els projectes que suposen eixides del centre educatiu, comptarà amb la corresponent autorització escrita de les mares, pares o tutors legals, segons el model que tinga establit el centre.
Aquell alumnat que no participe en este tipus d'accions, realitzarà durant eixe temps activitats en el centre educatiu relacionades amb l'orientació professional, que seran programades a este efecte per l'equip responsable.
Tercera. Equip responsable del projecte en el centre
La direcció de cada centre conformarà un equip responsable del projecte, que estarà compost, almenys, per: un membre de l'Equip Directiu, el cap o la cap del Departament d'Orientació, el coordinador o la coordinadora d'ESO, els tutors de 4t d'ESO i en aquells centres que disposen de cicles formatius un professor o una professora de formació i orientació laboral i el coordinador o la coordinadora de la formació en centres de treball.
El coordinador o la coordinadora del projecte serà un membre de l'equip responsable, preferentment el membre de l'equip directiu.
L'equip responsable té entre altres atribucions la d'elaborar el projecte, informar les famílies, contactar amb les entitats externes participants, planificar i coordinar les activitats, portar-les a terme, supervisar la seua realització, justificar els gastos i participar en l'avaluació.
El coordinador o la coordinadora del projecte dirigirà este equip, el coordinarà i actuarà d'interlocutor amb la Direcció General d'Avaluació, Innovació i Qualitat Educativa i de la Formació Professional.
En totes les activitats grupals dutes a terme, tant dins com fora del centre educatiu, cada grup d'alumnes estarà acompanyat per un membre, almenys, de l'equip responsable, prioritàriament del seu tutor o tutora. Altres professors del centre poden col·laborar en les activitats proposades a criteri de l'equip responsable del projecte.
Quarta. Requisits del projecte
Els centres participants en el programa experimental elaboraran un projecte segons el següent guió orientatiu:
1. Denominació del projecte
2. Certificació d'aprovació del projecte pel consell escolar
3. Objectius
4. Membres de l'equip responsable i coordinador
5. Alumnat participant
6. Organització d'activitats
- Modalitat o modalitats triades (segons base quinta)
- Activitats obligatòries (segons base sexta)
- Activitats complementàries (segons base sèptima)
- Temporalització
- Atenció a l'alumnat que no participa en les visites externes
7. Pressupost
8. Procediment intern d'avaluació
La descripció del projecte tindrà una amplitud màxima de 25 pàgines en grandària DIN A4, en lletra arial o semblant grandària 12 i a doble espai.
Es recomana la màxima concreció principalment en relació a les activitats, la seua temporalització i el seu pressupost.
Quinta. Modalitats del programa
Els centres podran proposar en els seus projectes i realitzar accions englobades en les modalitats següents:
1. Visites a empreses, institucions i centres de formació. Acció grupal per a l'alumnat de 4t d'ESO del centre. Consistirà en la visita a unes quantes empreses, institucions i/o centres de formació de diferents sectors professionals, productius i/o de servicis. En estes, l'alumnat podrà conéixer les tasques i funcions de diferents professions, així com el procediment de formació i selecció per a accedir-hi. L'activitat s'exercirà durant el segon i el tercer trimestre del curs 2008-2009.
2. Acció individualitzada per a l'alumnat de 4t d'ESO: Un dia en una empresa. L'equip responsable del projecte adjudicarà una empresa a cada alumne segons els seus interessos professionals. Les alumnes i els alumnes passaran un dia lectiu en una empresa, d'acord amb els seus interessos en companyia d'una treballadora o un treballador. Esta opció els permetrà bé reforçar els seus interessos o reconsiderar-los, al mateix temps que els facilita una visió més precisa d'un determinat sector productiu o ocupació. Esta activitat s'exercirà al llarg del segon i el tercer trimestre del curs 2008-2009.
3. Acció individualitzada per a l'alumnat de 4t d'ESO: Una setmana en una empresa. L'equip responsable del programa adjudicarà una empresa a cada alumne segons els seus interessos professionals. Determinats alumnes participaran voluntàriament en esta modalitat al llarg de cinc dies, per a observar els processos productius, les tasques i les funcions en determinades empreses relacionades amb els seus interessos professionals. Per a això, els centres participants en el programa oferiran als seus alumnes una llista d'empreses col'laboradores. La realització d'esta activitat s'exercirà entre el 29 de juny i el 10 de juliol de 2009.
4. Visita a un centre de Formació Professional, preferentment un centre integrat. Acció individualitzada per a l'alumnat de 4t d'ESO. Consistirà en la visita a un o més instituts que disposen de diferents famílies professionals, i que es poden desenrotllar en el mateix IES. En esta visita l'alumnat podrà conéixer els principals processos productius, tasques i funcions que es desenrotllen en les professions per a les quals es forma en el centre, a través del coneixement dels cicles formatius que s'impartixen. L'activitat s'exercirà durant el segon i el tercer trimestre del curs 2008-2009.
5. Experiències preprofessionals en un centre de Formació Professional. Acció individualitzada per a l'alumnat de 4t d'ESO. L'equip responsable del programa, adjudicarà a cada alumne, bé un taller o bé una aula segons els seus interessos professionals. Les alumnes i els alumnes realitzaran diverses sessions pràctiques que simulen una verdadera experiència professional d'acord amb els seus interessos. La docència d'esta acció anirà a càrrec de professors amb atribució en mòduls eminentment pràctics. Esta opció els permetrà bé reforçar els seus interessos o reconsiderar-los, al mateix temps que els facilitarà una visió més precisa d'un determinat sector productiu o ocupació. Esta activitat s'exercirà al llarg del segon i el tercer trimestre del curs 2008-2009.
Sexta. Activitats obligatòries
Els centres realitzaran de manera obligatòria les següents activitats o altres de semblants:
1. Almenys una sessió de tutoria en què s'informe de la finalitat i el funcionament del programa.
2. Almenys una sessió de tutoria dirigida a facilitar informació sobre les ensenyances postobligatòries en finalitzar l'Educació Secundària Obligatòria.
3. Almenys una sessió de preparació i una altra de reflexió i avaluació posterior per cada una de les visites realitzades.
4. L'elaboració d'un consell orientador per a tots els alumnes, això suposa l'elaboració d'un procediment, així com de la documentació corresponent.
Sèptima. Activitats complementàries
Els centres inclouran en la seua programació alguna o algunes de les activitats següents:
1. Sessions informatives sobre altres eixides acadèmiques i professionals.
2. Elaboració per l'alumnat d'un pla de desenrotllament personal i professional.
3. Visites a institucions públiques o privades que es consideren d'interés.
4. Xarrades professionals de familiars, antics alumnes, professionals en actiu...
5. Elaboració de currículum.
6. Tècniques bàsiques de busca d'ocupació.
7. Activitats relacionades amb l'entrevista professional.
8. Desenrotllament d'esperit emprenedor.
9. Utilització de les tecnologies de la informació i de la comunicació (TIC).
10. Simulació d'activitats professionals.
ANNEX III
Criteris de valoració per a la selecció dels projectes del programa experimental d'orientació professional per a alumnat que finalitza l'educació bàsica durant el curs acadèmic 2008-2009.
En la valoració dels projectes es tindrà en compte la seua qualitat general, el seu caràcter innovador, la utilització eficient dels mitjans proposats en relació al pressupost, les possibilitats reals de realització i de generalització a altres centres, així com l'adequació a les competències bàsiques del currículum de l'ESO.
Els criteris de baremació per a la selecció dels projectes seran els següents:
a) L'adequació i qualitat dels elements del projecte al guió orientatiu proposat en l'annex II.
1. Equip responsable i coordinador.
2. Qualitat dels objectius.
3. Temporalització de les activitats.
4. Adequació del pressupost al projecte.
5. Procediment d'avaluació.
b) Organització d'activitats del programa en les seues diferents modalitats.
1. Visites a empreses, institucions i centres de formació.
2. Accions individualitzades per a l'alumnat de 4t d'ESO: un dia en una empresa.
3. Accions individualitzades per a l'alumnat de 4t d'ESO: una setmana en una empresa.
4. Visites a centres de Formació Professional (preferentment centres integrats)
5. Experiències preprofessionals en centres de Formació Professional.
6. Activitats obligatòries.
7. Activitats complementàries.